**Prædiken til 4. s. e. Påske**

Dette hellige evangelium skriver evangelisten Johannes…

 Jesus sagde da til dem: »Når I får ophøjet Menneskesønnen, da skal I forstå, at jeg er den, jeg er, og at jeg intet gør af mig selv; men som Faderen har lært mig, sådan taler jeg. Og han, som har sendt mig, er med mig; han har ikke ladt mig alene, for jeg gør altid det, der er godt i hans øjne.« Da han talte sådan, kom mange til tro på ham. Jesus sagde nu til de jøder, som var kommet til tro på ham: »Hvis I bliver i mit ord, er I sandelig mine disciple, og I skal lære sandheden at kende, og sandheden skal gøre jer frie.« De svarede ham: »Vi er Abrahams efterkommere og har aldrig trællet for nogen. Hvordan kan du så sige: I skal blive frie?« Jesus svarede dem: »Sandelig, sandelig siger jeg jer: Enhver, som gør synden, er syndens træl. Men trællen bliver ikke i huset for evigt, Sønnen bliver der for evigt. Hvis altså Sønnen får gjort jer frie, skal I være virkelig frie.« *Joh 8,28-36*

Amen!

De jøder, som har omvendt sig til Jesus, forstår ikke, at han siger, at de skal blive frie.

De mener, at de allerede *er* frie.

Som de siger: “Vi har aldrig trællet for nogen.”

Og så siger Jesus til dem:

“Enhver, som gør synden, er syndens træl.”

Jesus afslører derved for jøderne, at de er syndens trælle, og det kommer bag på dem.

Sådan havde de aldrig tænkt om sig selv.

Eller måske havde de, og så havde de fortrængt det igen.

Hvilket man ikke kan fortænke dem i.

Hvem har lyst til at indrømme, at man ikke er så god, som man gerne vil være?

Men Jesus afslørede altså for dem, at de ikke var så gode, som de selv troede, de var.

Hvordan kunne det være en befrielse?

Umiddelbart lyder det nærmere som det modsatte.

Det lyder nærmere, som om man får lagt en byrde af skyld på sig, ved at det bliver afsløret, at man ikke er så god, som man troede, man var.

Men det er også kun den ene side af det.

Den anden side er, at i samme øjeblik som man erkender sin skyld eller synd, i samme øjeblik er man også tilgivet.

I hvert fald af Gud.

Og dermed er man også fri i sit forhold til Gud.

Samvittigheden er fri.

Den er ikke længere tynget.

Man hører nogle gange om, at når en løgn bliver afsløret, så kan det være en befrielse for den, som lyver.

For så er den, som har løjet, ikke længere nødt til at holde løgnen i live og føre en form for dobbelt bogholderi i sit liv.

Selvfølgelig er det skamfuldt og grænseoverskridende, når løgnen bliver afsløret, men bagefter er det ofte en lettelse.

Man kan ikke altid regne med menneskers tilgivelse, når man bliver afsløret i at lyve.

Men man kan altid regne med Guds.

Og det er tilgivelsen, som kan gøre os frie.

Det var tilgivelsen, som gjorde de jøder, som havde omvendt sig til Jesus, frie.

Og før tilgivelsen kunne komme til, måtte sandheden frem.

Sandheden går forud for tilgivelsen.

Sandheden afslører, at der er brug for tilgivelsen, og tilgivelsen kommer i samme øjeblik, som sandheden kommer for en dag.

Der findes kun én synd, som Gud ikke kan tilgive.

Den synd som benægter, at den er en synd.

Den synd som ikke vil indrømme eller indse, at den er en synd.

Hvis man ikke vil indrømme, at man er en synder, så kan selv Gud ikke tilgive én, men så har man, ifølge sig selv, heller ikke brug for tilgivelsen.

Så er man sig selv nok.

Så føler man sig bedre end andre mennesker.

Så er man hovmodig.

Og hovmod er selve grundsynden.

Det er den, som holder os væk fra Gud, fordi den vil have os til selv at være Gud.

Den vil stille os lige med Gud.

Og den hovmodige har ikke brug for tilgivelse, eller det vil sige, det har den hovmodige faktisk lige præcis brug for, men uden at vide det.

Og før den hovmodige kan blive tilgivet, må sandheden om vedkommende afsløres.

Og det vil sikkert komme bag på den hovmodige, at vedkommende har brug for tilgivelse, ligesom det kom bag på jøderne, at de var syndens trælle, men i sidste ende vil den hovmodige også blive sat fri af sandheden og tilgivelsen.

Ligesom jøderne blev sat fri af sandheden og tilgivelsen.

Amen!

Lov og tak og evig ære være dig vor Gud, Far, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

 Amen!

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.